Fredag tabte de 6-1 hjemme mod AaB, men i dag havde Frederikshavn White Hawks taget arbejdshandskerne på. Spillerne var parate fra første fløjt, og vandt med knusende 7-0. Den store sejr vakte naturligvis glæde i spillertruppen. - Systemerne er kommet til at funger, og når vi holder vores aftaler inde på banen, så kommer målene også, sagde Mads Bech Christensen, der selv blev dobbelt målscorer med målene til 6-0 og 7-0. Sejren sender ikke White Hawks væk fra niendepladsen i AL Bank Ligaen, men pointene kan blive vigtige i januar og februar, når der spilles mellemspil om de sidste to pladser til slutspillet. En af konkurrenterne bliver sandsynligvis dagens modstander fra Totempo. - Med den tæthed der er i bunden af ligaen, så kunne det godt se ud som om, vi kunne stå med samme antal points i mellemspillet, så derfor er det rigtig rart, at vi er er bedre end Totempo i indbyrdes kampe, analyserede klubbens direktør Mogens Andersen efter kampen.

Opsummering:
Høgene vandt med hele 7-0 over Totempo HVIK